
הצעת חוק לתיקון פקודת השטרות (שיקים משורטטים לא סחירים), התש"ע–2009
	הוספת סעיף 76א
	1.
	בפקודת השטרות
, אחרי סעיף 76 יבוא:

	
	
	"הנפקת שיקים משורטטים
	76א.
	בנקאי ינפיק ללקוחותיו שיקים משורטטים בלבד עם המילים "לא סחיר", אלא אם כן ביקש הלקוח בכתב כי יונפקו לו שיקים שאינם משורטטים.".

	תחילה
	2.
	תחילתו של חוק זה שישה חודשים מיום פרסומו.


דברי הסבר

צרכנים רבים מוצאים את עצמם חשופים לתביעות ודרישות משפטיות לפירעון שיקים גם אם התובע אינו האדם שקיבל את השיק וגם אם לא התקבלה התמורה עבור השיק.

אחד הפתרונות הבסיסיים ביותר לתופעה מטרידה זו הוא הגבלת סחירותו של שיק דבר המונע את האפשרות כי יועבר לאדם שלישי ויפרע גם עם תמורתו לא שולמה.

המצב כיום הוא כי הבנקים מנפיקים לחברות וארגונים ציבוריים פנקסי שיקים שסחירותם מוגבלת מראש ומדפיסים פנקסים ללא הגבלת סחירות רק לפי בקשה מיוחדת של החברה או הארגון.

לא כך הוא הדבר כאשר מדובר במשקי בית ובאנשים פרטיים אשר הם משתמשים במקרים רבים בשיקים על מנת לשלם חשבונות ומזון ובמקרים רבים מגולגלים השיקים שהם נותנים לספקים לגורם שלישי. למשקי הבית הקטנים מסופקים מראש על ידי הבנקים שיקים שסחירותם אינה מוגבלת. 

קיימות עדויות רבות של צרכנים פרטיים, חלקם הגדול עולים חדשים או אזרחים ותושבים שאינם דוברי וקוראי עברית אשר רכשו מוצר בתשלומים או בשיק דחוי שסחירותו לא הוגבל, המוכר פשט את הרגל או ברח מהארץ אך את השיק העביר לאדם שלישי המחזיק בו כדין ותובע את תמורתו. 

הדרך הטובה כדי להימנע מכל אלה היא כמובן באמצעות הגבלת סחירות השיקים. 

הצעת החוק באה להגן על הצרכן ולחייב את הבנקים להנפיק למשקי הבית הקטנים פנקסי שיקים לא סחירים בלבד וזאת כברירת מחדל. 

לקוח שיבקש לקבל פנקסי שיקים ללא הגבלת סחירות יוכל לעשות זאת על ידי בקשה מיוחדת בסניף הבנק שלו ועל אחריותו.

בדרך זו יפגעו פחות צרכנים אשר שילמו במיטב כספם עבור סחורה שלא סופקה להם והם עומדים בפני תביעות והליכים משפטיים רק בשל העובדה כי שילמו בשיק לא סחיר.
הצעת חוק זהה הונחה על שולחן הכנסת השבע-עשרה על ידי חברת הכנסת נאדיה חילו (פ/3043/17).  

---------------------------------

הוגשה ליו"ר הכנסת והסגנים

והונחה על שולחן הכנסת ביום

ד' בטבת התש"ע – 21.12.09









� דיני מדינת ישראל, נוסח חדש 2, עמ' 12.

